Statele Unite au făcut, marți, un nou apel la încetarea focului în Gaza pentru a evita adâncirea crizei de alimente în teritoriul palestinian, relatează Mediafax.
SUA au făcut un nou apel la încetarea focului în Gaza, teritoriu ai cărui locuitori au ajuns în pragul foametei, în urma războiului dintre Israel și Hamas. Statele Unite îl presează pe aliatul său, Israelul, să renunțe la planurile de asalt terestru asupra Rafah, ultimul refugiu pentru peste un milion de persoane strămutate din Fâșia Gaza, relatează Reuters.
Secretarul de stat american, Antony Blinken, a anunțat o vizită în Orientul Mijlociu, unde se va întâlni cu lideri egipteni și saudiți pentru a discuta despre o pace durabilă în zonă.
În mod neobișnuit, Blinken nu a făcut nicio mențiune cu privire la o oprire în Israel, în vreme ce Ministerul de Externe israelian a declarat că nu a primit nicio notificare în acest sens.